TUDM laksanakan misi hantar bekalan makanan
KUCHING: Helikopter EC 725 AP milik Tentera Udara DiRaja Malaysia (TUDM)
berjaya melaksanakan empat lagi penerbangan menghantar bekalan makanan asas kepada
golongan sasaran di kawasan pedalaman Sarawak kelmarin.  Penghantaran makanan berkenaan adalah usaha membantu rakyat yang terkesan
akibat pelaksanaan Perintah Kawalan Pergerakan (PKP) bagi mengekang penularan
wabak Covid-19. Berdasarkan kenyataan dari TUDM kelmarin, penerbangan yang melibatkan dua
set kru anak kapal dari No 5 Skuadron, Pangkalan Udara Labuan yang diterbangkan
oleh Lt Kol Vachiral Ratanaphan a/l Ban Teang dan Mej Frezal bin Raynol. “Penghantaran telah dibuat ke kawasan pedalaman Sarawak iaitu ke Long
Lellang, sebuah perkampungan kecil yang terletak di Kelabit serta ke Patik dan
Ba Lai.  “Terdahulu, kerja-kerja membawa bekalan makanan asas ke dalam helikopter EC
725 AP dilakukan di Lapangan Terbang Miri bermula seawal jam 7 pagi Isnin dengan
kerjasama anggota Tentera Darat Malaysia (TDM) di bawah naungan Markas
Pemerintahan Medan Timur,” jelas kenyataan itu.  Menurutnya, manakala pada Ahad, empat penerbangan yang pertama telah
dilaksanakan bagi menghantar bekalan makanan asas ke Bario, Miri.  “TUDM khususnya akan terus komited dalam melaksanakan tugas yang telah
diamanahkan demi mengutamakan kesejahteraan rakyat terutamanya semasa krisis
COVID-19.  “Semoga tanggungjawab sosial yang dilaksanakan oleh warga kerja TUDM ini
dan ATM amnya membolehkan orang ramai mendapat manfaat dan terus mematuhi
arahan PKP yang dikeluarkan oleh kerajaan untuk menghentikan wabak Covid-19
dari merebak,” tambahnya.  
See author's posts
